Izvor: N1

Predsednik Srbije Tomislav Nikolić je povodom Dana državnosti potpisao ukaze o odlikovanju preko 150 ličnosti i institucija.

Kod predsednika Srbije danas je bilo dvostruko slavlje.Šef države slavi svoj rođendan, ali i ustavnost Srbije. Ordenja je bilo za 174 odabranih. “Čestitam zaslužena priznanja, a građanima Srbije Sretenje - Dan državnosti”, poručio je Nikolić.

Onima koji osporavaju broj nagrada šef države savetuje: informišite se o postignućima dobitnika, pa ćete se manje čuditi broju onih koji svake godine dobiju odličja.

“Moglo bi da ih bude još toliko koliko ih ima zato što su 'ljubav i rad temelji naše humanosti' kako je rekao Frojd, nesvesno misleći i na našu Srbiju”, rekao je Nikolić.

Za odlikovanje su bogatiji između ostalog predsednici Zelenortske republike, te Mozambika i Sao Tome i Prinsipea. Ali i Srbima daleko bliža i poznatija lica. Orden je tako dobila i legendarna YU grupa, a Žika Jelić kaže da nikada nije mogao ni da pretpostavi da rokenrol može da dobije takvu vrstu priznanja.

Odlikovana novinarka i prezenterka Donka Špiček rekla je da je jako zadovoljna što država vidi šta ljudi rade, a zadovoljan je bio i pevač Zvonko Bogdan. “Kad dobijete jedan orden u ovim godinama od predsednika republike to je vrh! I to je kraj”, kaže on.

Početak praznika tradicionalno bio je na Avali. Predsednik je u spomen knjigu zabeležio: “Na Sretenje Srbija je otvorila vrata slobode i demokratije”.